PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)

	1. Pripravovaný právny predpis:

	Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky, ktorou sa ustanovujú kľúčové ukazovatele výkonnosti Národného inštitútu pre hodnotu a technológie v zdravotníctve, spôsob ich výpočtu, ich cieľové hodnoty a prislúchajúce percento ich významnosti (ďalej len „návrh vyhlášky“).

	2. Základné ciele pripravovaného právneho predpisu:

	Cieľom návrhu vyhlášky je zosúladiť vyhlášku Ministerstva zdravotníctva Slovenskej republiky č. 284/2022 Z. z., ktorou sa ustanovujú kľúčové ukazovatele výkonnosti Národného inštitútu pre hodnotu a technológie v zdravotníctve, spôsob ich výpočtu, ich cieľové hodnoty a prislúchajúce percento ich významnosti (ďalej len „vyhláška“), so zákonom č. 358/2021 Z. z. o Národnom inštitúte pre hodnotu a technológie v zdravotníctve a o zmene a doplnení niektorých zákonov v znení schválených noviel (ďalej len „zákon o NIHO“).
Zároveň je cieľom návrhu vyhlášky prehodnotiť a spresniť nastavenie kľúčových ukazovateľov výkonnosti inštitútu, najmä spôsob ich vyhodnocovania a výpočtu, ako aj ich percentuálnu významnosť. Navrhované zmeny majú zohľadniť povahu, rozsah a náročnosť činností vykonávaných inštitútom a prispieť k tomu, aby systém hodnotenia jeho výkonnosti poskytoval jednoznačné, transparentné a primerané podklady na vyhodnotenie plnenia stanovených ukazovateľov vrátane určenia prípadného krátenia finančných prostriedkov.

	3. Zhodnotenie súčasného stavu:

	Platná vyhláška Ministerstva zdravotníctva Slovenskej republiky č. 284/2022 Z. z. v súčasnom znení v plnom rozsahu nezohľadňuje zmeny právneho rámca vyplývajúce z noviel zákona č. 358/2021 Z. z. o Národnom inštitúte pre hodnotu a technológie v zdravotníctve, ktoré rozšírili okruh hodnotených technológií a následne upravili povinnosti inštitútu.
Zároveň je potrebné spresniť spôsob vyhodnocovania jednotlivých kľúčových ukazovateľov výkonnosti a prehodnotiť ich nastavenie vrátane spôsobu výpočtu a percentuálnej významnosti tak, aby primerane zohľadňovali rozsah a náročnosť činností inštitútu a zabezpečili transparentné a jednoznačné posudzovanie plnenia ukazovateľov vrátane ich vplyvu na krátenie finančných prostriedkov.

	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu zasielaním podnetov alebo návrhov v rozsahu vecného zamerania uvedeného v bode 2. Táto predbežná informácia sa zároveň považuje za konzultáciu s podnikateľským prostredím podľa Jednotnej metodiky na posudzovanie vybraných vplyvov.

	Kontaktné údaje:

	Ministerstvo zdravotníctva Slovenskej republiky 
Sekcia farmácie a liekovej politiky
Limbová 2, 837 52 Bratislava
E-mail: dominik.grega@health.gov.sk

	5. Predpokladaný termín začatia pripomienkového konania: 

	október 2026



Kamil Šaško
minister
